Farlig skytte Alene i denne sæson har den 199 centimeter høje venstre back bidraget med 97 fuldtræffere i de foreløbige 17 kampe, hvilket gør André Jørgensen til én af de allerfarligste skytter i Tele2 Ligaen. Og sportsdirektør Jan Larsen glæder sig da også over kontraktforlængelsen med den 28-årige nordmand. - Siden sin ankomst til AaB har André spillet med stor stabilitet og på et meget højt niveau, og derfor har det selvfølgelig også været vigtigt for os at få aftalen forlænget, så vi på den led er sikret både kvalitet og kontinuitet. Går efter slutspillet André Jørgensen, der er noteret for 103 A-landskampe, ser store perspektiver for det næste halvandet år i AaB. - Jeg synes, at vi i denne sæson er blevet bedre og bedre, og vores forhåbninger og ambition er helt klart at komme fra baghjul og sikre os en slutspilsplads. - Allerede fra næste sæson vil vi være endnu mere sammenspillet, og kan vi så få et par spillere til både at gøre truppen bredere og bedre, så ser det virkelig godt ud, mener André Jørgensen. Næste hjemmekamp AaB og André Jørgensen spiller lørdag eftermiddag hjemmekamp i Gigantium Arena, hvor Fredericia helst skal besejres, hvis håbet om en slutspilsplads skal bevares.

Opsummering:
AaB Håndbold har i dag forlænget aftalen med den norske landsholdsspiller André Jørgensen for yderligere en sæson.